Planerne om at afskaffe det retlige forbehold i EU vil i de kommende måneder tvinge danske politikere til at se et hidtil overset problem i øjnene: Retssikkerheden i de andre EU-lande er blevet så omfattende, at Danmark får svært ved at følge med.

Mens Danmark har stået på sidelinjen, har de andre EU-lande arbejdet hurtigt og målrettet på at forbedre retssikkerheden for borgerne. Det er sket i løbet af de seneste fem år, og det er lykkedes i en sådan grad, at det vil blive både dyrt og besværligt, hvis Danmark skal være med.

»På det strafferetlige område er der opstået alvorlige konflikter mellem den måde, man gør det på i Danmark, og det, man gør i andre EU-lande«, konstaterer Venstres retsordfører, Karsten Lauritzen.